ΚΑΝΟΝΙΣΜΟΣ (ΕΕ) 2019/801 ΤΗΣ ΕΠΙΤΡΟΠΗΣ

της 17ης Μαΐου 2019

για την τροποποίηση του παραρτήματος II του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τη χρήση μονογλυκεριδίων και διγλυκεριδίων λιπαρών οξέων (E 471) σε ορισμένα νωπά φρούτα

(Κείμενο που παρουσιάζει ενδιαφέρον για τον ΕΟΧ)

Η ΕΥΡΩΠΑΪΚΗ ΕΠΙΤΡΟΠΗ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης,

Έχοντας υπόψη τον κανονισμό (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, που αφορά τα πρόσθετα τροφίμων (1), και ιδίως το άρθρο 10 παράγραφος 3,

Εκτιμώντας τα ακόλουθα:

(1) Το παράρτημα II του κανονισμού (ΕΚ) αριθ. 1333/2008 θεσπίζει ενωσιακό κατάλογο με τα πρόσθετα τροφίμων που εγκρίνονται για χρήση σε τρόφιμα και καθορίζει τους όρους χρήσης τους.

(2) Ο εν λόγω κατάλογος μπορεί να επικαιροποιείται σύμφωνα με την ενιαία διαδικασία που αναφέρεται στο άρθρο 3 παράγραφος 1 του κανονισμού (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου (2), είτε με πρωτοβουλία της Επιτροπής είτε ύστερα από υποβολή αίτησης.

(3) Τα μονογλυκερίδια και διγλυκερίδια λιπαρών οξέων (E 471) είναι πρόσθετο τροφίμων που έχει εγκριθεί σε διάφορα τρόφιμα σύμφωνα με το παράρτημα II του κανονισμού (ΕΚ) αριθ. 1333/2008.

(4) Στις 17 Φεβρουαρίου 2017 υποβλήθηκε αίτηση για την έγκριση της χρήσης μονογλυκεριδίων και διγλυκεριδίων λιπαρών οξέων (E 471) σε όλα τα νωπά φρούτα και λαχανικά. Στη συνέχεια η αίτηση κοινοποιήθηκε στα κράτη μέλη σύμφωνα με το άρθρο 4 του κανονισμού (ΕΚ) αριθ. 1331/2008.

(5) Τα μονογλυκερίδια και διγλυκερίδια λιπαρών οξέων (E 471), όταν χρησιμοποιούνται ως υλικά γλασαρίσματος για την επιφανειακή επεξεργασία νωπών φρούτων και λαχανικών, δημιουργούν ένα λεπτό, αδρανές, φυσικό στρώμα φραγμού κατά της απώλειας υγρασίας και της οξείδωσης για την προστασία της διατροφικής ποιότητας και την παράταση της διάρκειας ζωής. Σύμφωνα με τον αιτούντα, η προτεινόμενη χρήση θα εξυπηρετήσει την αυξανόμενη ζήτηση για τη διαθεσιμότητα νωπών οπωροκηπευτικών προϊόντων καθ' όλη τη διάρκεια του έτους, θα μειώσει τη σπατάλη τροφίμων και θα βελτιώσει την απόδοση της χρήσης των φυσικών πόρων στη γεωργική παραγωγή μέσω της μείωσης των απωλειών και μέσω της χρήσης μεθόδων μεταφοράς με χαμηλότερες εκπομπές διοξειδίου του άνθρακα.

(6) Η αίτηση συζητήθηκε από την ομάδα εργασίας κρατικών εμπειρογνωμόνων για τα πρόσθετα τροφίμων. Η ομάδα εργασίας σημείωσε ότι υπάρχει τεχνολογική ανάγκη, ιδίως για την εξωτερική επεξεργασία ορισμένων φρούτων, τα οποία εισάγονται κυρίως από χώρες με τροπικό κλίμα και πρέπει να προστατεύονται κατά τη μεταφορά τους σε μεγάλες αποστάσεις. Ο φλοιός των εν λόγω φρούτων συνήθως δεν καταναλώνεται.

(7) Στις 10 Νοεμβρίου 2017 η Ευρωπαϊκή Αρχή για την Ασφάλεια των Τροφίμων («η Αρχή») εξέδωσε επιστημονική γνώμη για την εκ νέου αξιολόγηση της ασφάλειας των μονογλυκεριδίων και διγλυκεριδίων λιπαρών οξέων (E 471) ως προσθέτων τροφίμων (3). Η Αρχή κατέληξε στο συμπέρασμα ότι δεν χρειάζεται να δοθεί αριθμητική τιμή για την αποδεκτή ημερήσια πρόσληψη και ότι το πρόσθετο τροφίμων «μονογλυκερίδια και διγλυκερίδια λιπαρών οξέων (E 471)» δεν εγείρει ανησυχίες για την ασφάλεια στις αναφερόμενες χρήσεις και επίπεδα χρήσης. Το συμπέρασμα αυτό χρησιμοποιείται για ουσίες που δεν εγείρουν σοβαρές ανησυχίες για την ασφάλεια και μόνον εφόσον υπάρχουν αξιόπιστες πληροφορίες τόσο για την έκθεση όσο και για την τοξικότητα και υπάρχει μικρή πιθανότητα δυσμενών επιπτώσεων στην υγεία των ανθρώπων όταν εκτίθενται σε δόσεις που δεν προκαλούν διατροφική ανισορροπία στα ζώα (4). Ωστόσο, η Αρχή συνέστησε ορισμένες τροποποιήσεις των προδιαγραφών της ΕΕ για το πρόσθετο τροφίμων «μονογλυκερίδια και διγλυκερίδια λιπαρών οξέων (E 471)». Η Επιτροπή θα εξετάσει αυτές τις συστάσεις χωριστά ακολουθώντας τη γενική προσέγγιση για τις γνωμοδοτήσεις της Αρχής στις οποίες έχουν προσδιοριστεί ορισμένες ανησυχίες (5).

(8) Επιπλέον, τα μονογλυκερίδια και διγλυκερίδια λιπαρών οξέων (E 471) προορίζονται να χρησιμοποιηθούν για την εξωτερική επεξεργασία και δεν αναμένεται να μεταφερθούν στο εσωτερικό βρώσιμο μέρος των φρούτων. Η χρήση τους σε φρούτα των οποίων ο φλοιός συνήθως δεν καταναλώνεται δεν ενδέχεται να έχει επίδραση στην ανθρώπινη υγεία. Ως εκ τούτου, είναι σκόπιμο να επιτραπεί η χρήση των μονογλυκεριδίων και διγλυκεριδίων λιπαρών οξέων (E 471) σε ορισμένα φρούτα τα οποία εισάγονται κυρίως από χώρες με τροπικό ή υποτροπικό κλίμα και των οποίων ο φλοιός συνήθως δεν καταναλώνεται, δηλαδή τα εσπεριδοειδή, τα πεπόνια, οι ανανάδες, οι μπανάνες, τα παπάγια, τα μάνγκο, τα αβοκάντο και τα ρόδια.

(9) Σύμφωνα με το άρθρο 3 παράγραφος 2 του κανονισμού (ΕΚ) αριθ. 1331/2008, η Επιτροπή πρέπει να ζητήσει τη γνώμη της Αρχής για να επικαιροποιήσει τον ενωσιακό κατάλογο προσθέτων τροφίμων που καθορίζεται στο παράρτημα II του κανονισμού (ΕΚ) αριθ. 1333/2008, εκτός από τις περιπτώσεις εκείνες στις οποίες η εν λόγω επικαιροποίηση δεν ενδέχεται να έχει επιπτώσεις για την ανθρώπινη υγεία. Επειδή η έγκριση της χρήσης μονογλυκεριδίων και διγλυκεριδίων λιπαρών οξέων (E 471) στα εσπεριδοειδή, τα πεπόνια, τις μπανάνες, τα παπάγια, τα μάνγκο, τα αβοκάντο και τα ρόδια αποτελεί επικαιροποίηση του εν λόγω καταλόγου η οποία δεν ενδέχεται να έχει επίδραση στην ανθρώπινη υγεία, δεν είναι αναγκαίο να ζητηθεί η γνώμη της Αρχής.

(10) Συνεπώς, το παράρτημα II του κανονισμού (ΕΚ) αριθ. 1333/2008 θα πρέπει να τροποποιηθεί ανάλογα.

(11) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1 Το παράρτημα II του κανονισμού (ΕΚ) αριθ. 1333/2008 τροποποιείται σύμφωνα με το παράρτημα του παρόντος κανονισμού.

Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 17 Μαΐου 2019. Για την Επιτροπή Ο Πρόεδρος Jean-Claude JUNCKER

(1) ΕΕ L 354 της 31.12.2008, σ. 16.

(2) Κανονισμός (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για τη θέσπιση ενιαίας διαδικασίας έγκρισης για τα πρόσθετα τροφίμων, τα ένζυμα τροφίμων και τις αρωματικές ύλες τροφίμων (ΕΕ L 354 της 31.12.2008, σ. 1).

(3) EFSA Journal 2017·15(11):5045

(4) EFSA Journal 2014·12(6): 3697, Statement on a conceptual framework for the risk assessment of certain food additives re-evaluated under Commission Regulation (EU) No 257/2010 [Δήλωση σχετικά με ένα εννοιολογικό πλαίσιο για την εκτίμηση κινδύνου ορισμένων προσθέτων τροφίμων που επαναξιολογούνται βάσει του κανονισμού (ΕΕ) αριθ. 257/2010 της Επιτροπής].

(5) https://ec.europa.eu/food/sites/food/files/safety/docs/fs-improv-approach.pdf